Μουσική αυτοαντίληψη, αυτοεκτίμηση και κοινωνική συμπεριφορά παιδιών σχολικής ηλικίας
Authors: Κολιάδη-Τηλιακού Ανθούλα 
Published: August 2021

ΠΕΡΙΛΗΨΗΗ παρούσα μελέτη βασίζεται σε διαπιστώσεις για τη σημασία της θετικής αυτοεικόνας στην ανάπτυξη της προσωπικότητας των παιδιών, καθώς και σε αντιλήψεις για τη συμβολή της μουσικής αγωγής στην καλλιέργεια του συναισθηματικού τομέα, στη διαδικασία για κοινωνική ωρίμανση των παιδιών και στην καλλιέργεια της θετικής κοινωνικής συμπεριφοράς, η οποία μπορεί να οδηγήσει σε κοινωνική αποδοχή από τα άτομα του περιβάλλοντός τους και ιδιαίτερα από τους συνομηλίκους τους. Ο γενικός σκοπός της έρευνας είναι η διερεύνηση της σχέσης της μουσικής αγωγής με την αυτοεκτίμηση και την κοινωνική συμπεριφορά παιδιών σχολικής ηλικίας. Πιο συγκεκριμένα, διερευνάται το πώς βλέπουν τα ίδια τα παιδιά τις ικανότητές τους γύρω από τη μουσική και πώς αυτή η μουσική τους αυτοαντίληψη σχετίζεται με την αυτοεκτίμησή τους και την κοινωνική τους συμπεριφορά. Επιμέρους λοιπόν στόχοι της έρευνας είναι: α) η ανάλυση και ερμηνεία της σχέσης μεταξύ Μουσικής Αυτοαντίληψης και γενικής Αυτοεκτίμησης μαθητών που ασχολούνται με τη μουσική και ειδικότερα μαθητών Μουσικών Γυμνασίων, β) η σχέση μεταξύ Μουσικής Αυτοαντίληψης και Διαγωγής/Συμπεριφοράς, Σχέσεις με συνομηλίκους και Επιθετικότητας μαθητών Μουσικών Γυμνασίων και γ) διαφορές που τυχόν υπάρχουν όσον αφορά τους τομείς της Γενικής Αυτοεκτίμησης, της Διαγωγής/Συμπεριφοράς, των Σχέσεων με συνομηλίκους και της Επιθετικότητας μεταξύ μαθητών Μουσικών Γυμνασίων και μαθητών που δεν ασχολούνται συστηματικά με τη μουσική σε καθημερινή βάση, δηλαδή μαθητές Γενικών Γυμνασίων. Από την ποσοτική και ποιοτική ανάλυση των δεδομένων που προέκυψαν από το δείγμα της έρευνας διαπιστώθηκε ότι: α) η μουσική αυτοαντίληψη, δηλαδή η εικόνα που έχει ένας μαθητής για την ικανότητά του στη μουσική αλλά και οι επιμέρους αυτοαντιλήψεις μουσικών ικανοτήτων που έχει, σχετίζονται θετικά με την αυτοεκτίμησή του, δηλαδή τη γενική του αυτοεικόνα, β) η Μουσική Αυτοαντίληψη έχει την τάση να επιδρά θετικά στη Διαγωγή του μαθητή και να παρουσιάζει αυτός γενικότερα καλή συμπεριφορά, ενώ ορισμένες επιμέρους αυτοαντιλήψεις μουσικών ικανοτήτων διαπιστώθηκε ότι επηρεάζουν τις Σχέσεις του μαθητή με τους συνομηλίκους του, γ) υπάρχουν διαφορές αναφορικά με τη Γενική αυτοεκτίμηση και τις Σχέσεις των παιδιών με τους συνομηλίκους, με τα παιδιά που φοιτούν στα Γενικά Γυμνάσια να παρουσιάζουν λίγο υψηλότερο μέσο όρο από τους μαθητές των Μουσικών Γυμνασίων, ενώ αντιθέτως, οι μαθητές των Μουσικών Γυμνασίων παρουσιάζουν καλύτερη Διαγωγή/Συμπεριφορά, και εμφανίζουν λιγότερη Σωματική Επιθετικότητα από τα παιδιά που φοιτούν στα Γενικά Γυμνάσια. Επισημαίνεται η σημασία της καλλιέργειας υψηλής μουσικής αυτοαντίληψης για τη βελτίωση των κοινωνικών σχέσεων των παιδιών μεταξύ τους και την ανάπτυξη κοινωνικά αποδεκτής συμπεριφοράς στο σχολείο, ενώ ταυτόχρονα τονίζεται η αναγκαιότητα για την αναβάθμιση της μουσικής εκπαιδευτικής πράξης, ώστε να επιτευχθεί θετικότερη αυτοεικόνα. Τέλος, προτείνονται τρόποι με τους οποίους οι εκπαιδευτικοί της μουσικής μπορούν να καλλιεργήσουν τη μουσική αυτοαντίληψη, τις επιμέρους αυτοαντιλήψεις μουσικών δεξιοτήτων και τη γενικότερη αυτοεκτίμηση των μαθητών τους.